Vier in Pta met petrolbomme betrapArgieffoto Vier mans is Woensdagmiddag in die noorde van Pretoria in hegtenis geneem nadat petrolbomme in hul besit gevind is. Kapt. Kay Makhubele, provinsiale polisiewoordvoerder van Gauteng, het Donderdag aan Maroela Media gesê beamptes van die Sinoville-polisiestasie was besig met roetinepatrollie in die gebied toe hulle ŉ verdagte voertuig opgespoor het wat glo ŉ petroltenkwa in Sefako Makgatho- (Zambesi-) rylaan agtervolg het. Die polisie het die voertuig van die pad af getrek, waarna een insittende uitgespring en weggehardloop het. Die polisie het die voertuig deursoek en op vier petrolbomme afgekom. Die mans is in hegtenis geneem op aanklag van die besit van petrolbomme. Die man wat gevlug het, is later met die hulp van die gemeenskap vasgetrek en in hegtenis geneem. Die verdagtes sal binnekort in die hof verskyn. Die vermoede bestaan dat die mans glo te midde van die landwye staking in die petroleumbedryf ŉ petroltenkwa wou opblaas. Makhubele kon dit egter nie bevestig nie. Hy het gesê ondersoek word wel ingestel om te bepaal waarheen die mans op pad was en wat hul teiken was.